## Marián Cano exigix al Govern central modificar el nou Registre de viatgers per a evitar perjudicar el turisme de la Comunitat Valenciana

*** La consellera d’Innovació, Indústria, Comerç i Turisme insistix que es reconsidere l’enfocament d’este registre mitjançant la seua adaptació a les realitats operatives del sector
* Cano reclama aplicar alguna modificació que puga suavitzar l’impacte negatiu que està tenint des de la seua posada en marxa
* La titular de Turisme lamenta la repercussió nociva i els efectes de l’aplicació d’este nou registre fora de les nostres fronteres, que ja està ocasionant un gran rebuig en mercats internacionals**

La consellera d’Innovació, Indústria, Comerç i Turisme, Marián Cano, ha reiterat este divendres la necessitat urgent d’obrir un procés de diàleg amb el sector turístic sobre el nou Registre de viatgers, emmarcat en el Reial decret 933/2021, i que va entrar en vigor dilluns passat 2 de desembre a pesar de l’oposició unànime del sector, i que tantes dificultats està ocasionant en els seus primers dies des de la seua posada en marxa.

Cano considera que “mai s’hauria d’haver tret sense el consens de tots els actors, incloses les entitats professionals”; i ha subratllat que “és un error que el decret no s’haja fet d’acord amb totes les parts implicades”.

En este sentit, la consellera ha informat que ha remés una carta dirigida al ministre d’Indústria, Comerç i Turisme, Jordi Hereu, alertant de la preocupació de l’entrada en funcionament de la norma i dels problemes que està implicant al sector de l’allotjament de la Comunitat Valenciana.

En la carta, i segons ha detallat Marián Cano, “hem insistit que es reconsidere l’enfocament d’este registre mitjançant la seua adaptació a les realitats operatives del sector”.

En esta línia, Cano ha subratllat que ha traslladat al Ministeri de Turisme el malestar del sector de la Comunitat Valenciana i els problemes reals que està ocasionant la posada en marxa del nou Registre de viatgers que, al seu juí, “obliga a enfrontar-se a tràmits administratius molt complexos i, per tant, suposa una càrrega addicional per a les empreses”.

La titular de Turisme ha recordat que durant les últimes setmanes el Govern Valencià s’ha sumat al malestar que ja avançaven els principals representants del sector, tant en l’àmbit d’associacions com de federacions turístiques que fins i tot judicialitzaran este tema.

De la mateixa manera, ha insistit que “l’aplicació d’esta norma continua sent confusa i no concorda amb la normativa europea sobre la protecció de dades i sistemes de pagament”. Per tot això, la consellera de Turisme ha advertit a l’executiu que “este nou registre està posant en greu perill la viabilitat i competitivitat del sector turístic espanyol”.

Així mateix, Marián Cano ha lamentat la repercussió nociva i els efectes de l’aplicació d’este nou Registre de viatgers fora de les nostres fronteres, i assenyala que la mesura “ja ha arribat a la premsa internacional, a on parlen d’un ‘gran germà’ turístic que està danyant la nostra reputació i afectant les previsions dels empresaris”.

Per tot això, i tenint en compte les implicacions que està tenint ja sobre el sector turístic valencià i el seu funcionament ordinari, la responsable de la política turística del Consell ha incidit en el fet que “no és apropiat que este projecte continue avant sense cap tipus de modificació que puga suavitzar l’impacte negatiu que està tenint des de la seua posada en marxa”, ha culminat.

**Registre de viatgers del Ministeri de l’Interior**

Cal recordar que el nou comunicat de Registre de viatgers del Ministeri de l’Interior obliga les empreses turístiques a recaptar i comunicar una sèrie d’informació sobre els viatgers que va més enllà del que apareix en els documents oficials necessaris fins ara, i inclou dades referents a la forma de pagament.

El Reial decret 933/2021, de 26 d’octubre, pel qual s’establixen les obligacions de registre documental i informació de les persones físiques o jurídiques que exercixen activitats d’hostalatge i lloguer de vehicles de motor, preveu multes de fins a 30.000 euros per als incomplidors.

Fecha: 06/12/2024